Hyd Internet 102 Views Arun Jaitly
ARUN JAITLY
గౌహతి: వస్తు సేవల పన్ను( జిఎస్‌టి)కి సంబంధించి కేంద్ర ప్రభుత్వం వినియోగదారులకు ఎంతో ఊరటనిచ్చే నిర్ణయాన్ని తీసుకొంది. జిఎస్‌టి అమలులోకి వచ్చినప్పటి నుంచి ప్రభుత్వం ఎప్పటికప్పుడు దాన్ని సమీక్షిస్తూ సవరణలు చేస్తూ వస్తున్న విషయం తెలిసిందే. ప్రస్తుతం జిఎస్‌టి ప్రకారం 28శాతం శ్లాబులో ఉన్న 178 వస్తువులను ఆ శ్లాబు నుంచి తొలగించారు. అసోం రాజధాని గౌహతిలో జరిగిన రెండు రోజుల జిఎస్‌టి మండలి సమావేశంలో ఈ మేరకు నిర్ణయం తీసుకొన్నట్లు జిఎస్‌టి మండలి సమావేశం అనంతరం కేంద్ర ఆర్థికమంత్రి అరుణ్‌ జైట్లీ విలేక రులతో మాట్లాడుతూ చెప్పారు. దీంతో చాక్లెట్లు, చూయింగ్‌ గమ్‌లు, షాం పూలు, డియోడరంట్లు, షూ పాలిష్‌, డిటర్జెంట్లు, పోషకాహార పానీయాలు, కాస్మెటిక్స్‌లాంటి పలువస్తువుల ధరలు తగ్గనున్నాయి. అలాగే 13 వస్తు వులను 18శాతం నుంచి 12 శాతానికి, అలాగే మరో 5 వస్తువుల పన్ను రేటును 18శాతం నుంచి 5శాతానికి తగ్గించినట్లు ఆయన చెప్పారు. మరో 6 వస్తువుల పన్ను రేటును 5 శాతం నుంచి జీరోకు తగ్గించినట్లు చెప్పారు. రెస్టారెంట్‌ పరిశ్రమకుఇన్‌పుట్‌  టాక్స్‌ క్రెడిట్‌ లభించదని కూడా అరుణ్‌ జైట్లీ చెప్పారు. అలాగే ఏసి, నాన్‌ ఏసి రెెస్టా్టరెంట్‌ లన్నిటికీ ఒకే రకమైన 5 శాతం పన్ను రేటు వర్తిస్తుందని జైట్లీ తెలిపారు. అయితే స్టార్‌ హోటళ్ల లోని రెెస్టా్టరెంట్‌లకు ఇన్‌పుట్‌ టాక్స్‌ క్రెడిట్‌తో 18 శాతం పన్ను వసూలు చేస్తారని, కిందిస్థాయి హోటళ్లలో ఇన్‌పుట్‌ టాక్స్‌ క్రెడిట్‌ లేకుండా 5 శాతం పన్ను వసూలు చేస్తారని ఆయన చెప్పారు. 28శాతం శ్లాబులో 50 వస్తువులే: మోడీ: కేవలం 50 వస్తువులను మాత్రమే 28 శాతం శ్లాబులో ఉంచామని బీహార్‌ ఉప ముఖ్యమంత్రి కూడా అయిన ఆర్థికశాఖ మంత్రి సుశీల్‌ మోడీ చెప్పారు. ఇప్పటివరకు 227 వస్తువులు 28 శాతం శ్లాబులో ఉండేవి. ఫిట్‌మెంట్‌ కమిటీ 62 వస్తువులను ఈ శ్లాబునుంచి తొలగించాలని సిఫారసు చేయగా జిఎస్‌టి మండలి అంతకన్నా ఎక్కువ వస్తువులను ఈ శ్లాబు నుంచి తొలగించింది.